Besparelserne i DR rammer også tv-programmet "So Ein Ding", som lukker efter knap ti år.

Programmet dækker nye tendenser inden for teknologi og gadgets og har profilen Nikolaj Sonne som vært. Det blev sendt første gang i 2009, men bliver nu taget af skærmen.

BT skriver, at den tre mand store redaktion er blevet fyret onsdag, hvor DR nedlagde i alt 385 stillinger som led i de omfattende nedskæringer.

"Jeg kan bekræfte, at jeg og de to andre, der i de sidste mange år har været grundstammen i programmet, er blevet opsagt," siger Dan Poulsen, som er redaktør på "So Ein Ding" til avisen.

Det er uvist, om Nikolaj Sonne fortsætter med at arbejde for DR. Ifølge BT har han arbejdet som freelancer de seneste år og er derfor ikke fastansat.

De sidste udsendelser af "So Ein Ding" er optaget og bliver sendt på DR2 i november og december.

Siden den såkaldte sindedag har flere profiler i DR fortalt, at de står til at blive fyret. Det gælder blandt andre Jens Olaf Jersild, Jacob Riising og Ole Tøpholm.

Flere DR-profiler står til afskedigelse

Kultur- og ungeområdet i DR siger farvel til flere end 100 stillinger